**Liga Galega de Clubs 2012**

Crónica final

Dende comenzos de Xaneiro ata finais de Abril de 2012 (mediados de Maio para os clubs que teñen que disputar o play-off pola permanencia), disputouse a liga galega de clubs de xadrez nas súas diferentes categorías con sorte dispar para os conxuntos ourensáns, ainda que se poda calificar como unha tempada positiva para o xadrez da nosa provincia, en liñas xerais.

Na máxima categoría do xadrez autonómico (División de Honra), unha categoría cada ano máis profesionalizada, hai que salientar unha das mellores noticias para o xadrez provincial nesta recén rematada liga galega, o **Club Xadrez Ourense “A”** logrou manter a categoría tras un importante empate na xornada final ante o poderoso Universidade de Vigo, conxunto que rematou líder da fase regular. Os ourensáns viaxaron a Vigo o pasado Sábado 21 de Abril coa necesidade de sumar puntos nesta última xornada e asi foi finalmente, xa que conquistaron un valioso empate a 3 puntos, o que unido aos favorables resultados de outros equipos implicados na loita pola permanencia fixo que os ourensáns finalmente non tiveran problemas e podan manter a máxima categoría para 2013. O conxunto ourensán está integrado por Fernando Sánchez, Oscar Salgado, José Luis Saavedra, Iago Prol, Elías González, Alejandro de León, Jesús Conde e David Gómez.

Na primeira división autonómica, cabe salientar a boa campaña realizada polo **Liceo de Ourense** que rematou subcampión de liga, malia que únicamente existe unha praza de ascenso a División de Honra que foi para o Club Xadrez Chantada. Outros conxuntos ourensáns non tiveron problema para manter a categoría como foron a **Peña Recreativa** e o **Universitario de Ourense** **“A”.** Pola súa parte o **Club Xadrez Celanova** e o **Club Xadrez Ourense “B”** perden a categoría e xogarán en 2ª división na próxima tempada. A forte aposta do Club Xadrez Ourense para esta tempada nesta 1ª categoría con ata dous equipos (único club galego que contaba con 2 equipos en 1ª división), fixo que finalmente o **Xadrez Ourense “C”**, tamén rematase pasando relativos apuros e terá que disputar o play-off pola permanencia os días 5 e 12 de Maio, ainda que se agarda que os xóvenes ourensáns non pasen apuros para permanecer na categoría de prata do xadrez galego.

En segunda división non houbo ascensos para os conxuntos ourensáns, ainda que cabe citar as boas campañas realizadas polo **Casa da Xuventude “A”**, (conxunto máis xoven da categoría e que rematou nun excelente 3º lugar), **Ateneo de Ourense**, **Xadrez Ourense “E”** e **Club Xadrez Loureiro “A”,** todos estos equipos manteñen categoría para a tempada vindeira. Pola súa parte o Club **Ataque Peonil de Bande** e o **Xadrez Ourense “D”** descenden a 3ª división, algo que se podía agardar considerando a ampla relación de conxuntos ourensáns participantes neste grupo de 2ª.

Finalmente en 3ª división hai que salientar o ascenso do **Universitario de Ourense “B”** que será conxunto de 2ª división na vindeira campaña.